**Zápisnica zo stretnutia rodičov 4.A a 4.B triedy dňa 13.9.2022 o 16:00 hod. v 4.B triede**

**Prítomní:** podľa prezenčnej listiny

**Program:**

1. Voľba členov do výboru Rady školy
2. Informácie o stravovaní a platbách v ŠJ (webová stránka [www.mssvantnerova.sk/platby](http://www.mssvantnerova.sk/platby))
3. Správa o výsledkoch a podmienkach výchovno-vzdelávacej činnosti (zverejnená na [www.mssvantnerova.sk](http://www.mssvantnerova.sk))
4. Denný režim
5. Školský poriadok
6. Školský vzdelávací program
7. Plán aktivít na školský rok 2022/2023 – 1. polrok
8. Schválenie členského príspevku
9. Rôzne: krúžky, diskusia

**Ad 1: Voľba členov do výboru Rady školy**Prítomní zvolili členov do výboru Rady školy:Za členku do výboru Rady školy za 4.A triedu bola jednohlasne zvolená p. Ula Lukáčiková. Nik sa hlasovania nezdržal a nik nebol proti.Za člena do výboru Rady školy za 4.A triedu bol jednohlasne zvolený p. Lukáš Brutenič. Nik sa hlasovania nezdržal a nik nebol proti.

**Ad 2: Informácie o stravovaní a platbách v ŠJ**P. riaditeľka G. Strýčková informovala rodičov o platbách za stravovanie detí v školskej jedálni. Aktuálne sa za stravu dieťaťa platí 39 eur mesačne. Informácie o stravovaní a platbách sú zverejnené na webovej stránke škôlky <https://www.mssvantnerova.sk/platby/>. V prípade akýchkoľvek otázok je možné poslať mail p. vedúcej jedálne Emílii Štefekovej (sjsvantnerova@dubravka.sk), ktorá ich ochotne zodpovie aj individuálne.

**Ad 3: Správa o výsledkoch a podmienkach výchovno-vzdelávacej činnosti**   
P. riaditeľka G. Strýčková prezentovala správu o výsledkoch a podmienkach výchovno-vzdelávacej činnosti za minulý školský rok 2021/2022. Informovala o zameraní realizovaných projektov a podujatí. Konštatovala, že projekty v mesiacoch september – december 2021 a január – apríl 2022 boli obmedzené a nezrealizovali sa z dôvodu celoštátnych protipandemických opatrení. Text správy je zverejnený na webovej stránke škôlky <https://www.mssvantnerova.sk/dokumenty>.

**Ad 4: Denný režim**P. riaditeľka Strýčková informovala o dennom režime v škôlke, pričom zdôraznila nasledujúce body denného poriadku:

* Deti dochádzajú do škôlky najneskôr o 7.45 a odchádzajú najneskôr o 17.00.
* Neprítomnosť dieťaťa je potrebné oznámiť na telefonickom záznamníku (tel. číslo 02/64364540) najneskôr do 7.55 hod. a uviesť meno a priezvisko dieťaťa, triedu a dôvod absencie. Zvlášť je potrebné špecifikovať ochorenie COVID-19 pre vedenie evidencie ochorenia.
* V prípade akéhokoľvek ochorenia dieťaťa už nie je potrebné lekárske potvrdenie, stačí písomné vyhlásenie rodiča o bezpríznakovosti. Tlačivo pre toto vyhlásenie je možné stiahnuť z webovej stránky škôlky <https://mssvantnerova.sk/docs/mss-pisomne-vyhlasenie-o-bezpriznakovosti.pdf>.
* Denný poriadok škôlky je zverejnený na webovej stránke škôlky <http://mssvantnerova.sk/dennyporiadok>.

**Ad 5: Školský poriadok**P. A. Fialová informovala o povinnostiach zákonných zástupcov detí vyplývajúcich zo školského poriadku. Vyzdvihla najmä nasledujúce body:

* Pri prezliekaní, obúvaní deťom rodičia nepomáhajú, vedú deti k samostatnosti.
* Rodičia deti učia hygienickým návykom nielen pri umývaní rúk, ale aj po použití toalety.
* Každé dieťa má mať v skrinke dostatok náhradného oblečenia, hrebeň, pohodlnú obuv na vychádzky a sezónne oblečenie.
* V prípade nepriaznivého počasia deti do MŠ môžu prísť v gumákoch, ale prinesú si so sebou aj tenisky, v ktorých pôjdu na pobyt vonku.
* Deti si nemôžu nosiť do triedy hračky, sladkosti a pitie z dôvodu hygieny.
  + Nové mladšie deti si môžu priniesť hračku iba na spanie – hračka ostáva v postieľke a dieťa ju nesmie presúvať na iné miesto.
* Deťom sa nedávajú do škôlky retiazky, prstene, náramky, žuvačky, cukríky.
* Treba si všímať, ako dieťa drží lyžicu a viesť deti k správnemu úchopu príboru.
* Deti treba viesť aj k správnemu úchopu ceruzky.
* Odporúča sa doma si s deťmi viac kresliť, vyfarbovať, strihať, veľa sa spolu rozprávať, čítať si rozprávky, naučiť sa krátke básničky, hrať sa spoločenské hry: Človeče nehnevaj sa, Pexeso, skladať puzzle.
* Na oslavy narodenín môže oslávenec priniesť nejakú sladkosť (lízanky, čokoládky, napolitánky), nie torty, ani koláče (z hygienických dôvodov).
* Treba čítať oznamy na hlavných dverách MŠ a na webovej stránke škôlky.
* **Je potrebné prefotiť 3X preukaz poistenca, nakoľko preukazy už vybledli a sú nečitateľné.**

Školský poriadok je zverejnený na webovej stránke škôlky <https://www.mssvantnerova.sk/dokumenty>.

**Ad 6: Školský vzdelávací program**

P. Z. Krajčírová predstavila denný režim a výchovno-vzdelávaciu činnosť podľa štandardov školského vzdelávacieho programu Tvorilkovo. Konštatovala, že ciele a poslanie výchovy a vzdelávania v materskej škole boli stanovené v súlade so všeobecnými cieľmi ustanovenými v  štátnom vzdelávacom programe pre predprimárne vzdelávanie v materských školách, s cieľmi výchovy a vzdelávania ustanovenými v školskom zákone, s cieľmi stanovenými v koncepčnom zámere rozvoja materskej školy, s potrebami a záujmami detí, zákonných zástupcov a pedagogických zamestnancov a vlastným zameraním školy. Program sa zameriava na environmentálnu, regionálnu, dopravnú aj pohybovú výchovu detí, implementáciu digitálnych technológií do edukačnej činnosti, rozvoj predčitateľskej a čitateľskej gramotnosti a utváranie národného povedomia. Zdôraznila, že zámerom výchovného pôsobenia a filozofiou materskej školy je vytvoriť materskú školu otvorenú verejnosti s úzkou spoluprácou rodičov a inštitúcií, ktoré sa podieľajú na výchove a vzdelávaní. Text programu je zverejnený na webovej stránke škôlky <https://www.mssvantnerova.sk/dokumenty>.

P. učiteľka Krajčírová ďalej informovala, že každé dieťa bude mať pracovný zošit na precvičovanie grafomotoriky ako portfólio svojich zručností a tvorby – rodičia o tom budú podrobnejšie informovaní na rodičovskom združení v januári 2023, ktoré bude mať charakter individuálnych konzultácií.

**Ad 7: Plán aktivít na školský rok 2022/2023 – 1. polrok**P. riaditeľka Strýčková predstavila plán aktivít na 1. polrok školského roka 2022/2023. Pripomenula, že plán aktivít, ako aj všetky ostatné dôležité informácie o dianí v škôlke sú zverejnené na webe škôlky <https://www.mssvantnerova.sk/aktivity/index>.

**Ad 8: Schválenie členského príspevku**Prítomní schválili členský príspevok 60 eur/polročne + 5 eur na pranie bielizne. Všetci boli za, nik sa hlasovania nezdržal a nik nebol proti.

Pri dvoch deťoch je možné príspevok uhradiť naraz.

Predškoláci, ktorí do 31.8.2023 dovŕšia vek 6 rokov, nemusia platiť školné 30 eur mesačne (uhrádza to za nich ministerstvo školstva), avšak všetky ostatné platby sa ich týkajú. V prípade, že rodičia už platbu na tento školský rok uhradili, bude im vrátená na účet.

**Ad 9: Rôzne**

P. riaditeľka Strýčková informovala o **krúžkoch,** z ktorých je možné si vybrať:

* **Tanečný krúžok** (všeobecná tanečná príprava, klasický tanec s modernými, latino a ľudovými prvkami), konať sa bude v pondelky v čase od 15.00. Cena je 24 eur za 6 lekcií.
* **Frolbal** sa bude konať v utorky v čase od 15.00 na ihrisku materskej škôlky Švantnerova. Cena je 25 eur/mesačne.
* **Logopédia (Rozvíjanie komunikačných zručností)** sa bude konať vo štvrtky v čase od 10.30. Na hodine budú maximálne dve deti súčasne. Cena je 32 eur/mesačne.
  + Logopedička v škôlke diagnostikuje dieťa a určí, či potrebuje logopéda.
* **Angličtina** sa bude konať v stredy alebo štvrtky (rodičia budú ešte presne informovaní), od 15. 00. Vyučovacia hodina trvá 45 minút. Cena je 130 eur za 25 vyučovacích hodín, čo vychádza na celý školský rok.

Prihlášky na krúžky sú zverejnené na webovej stránke škôlky [www.mssvantnerova.sk/kruzky](http://www.mssvantnerova.sk/kruzky). Na angličtinu sa prihlasuje elektronicky, cez linku na webe škôlky.

**Na krúžky je potrebné prihlásiť sa do 20.9.2022.** Krúžky sa budú konať od októbra 2022.

V januári 2023 bude možné prihlásiť sa na 10 dňový kurz korčuľovania v cene 80 eur, pričom je do nej zarátané aj občerstvenie pre deti a pitný režim. Korčule a prilby bude možné si zapožičať. **Záujem o kurz korčuľovania treba nahlásiť do 26.9.2022.**

Na máj 2023 sa pripravuje kurz plávania na plavárni v OC Bory Mall, o čom budú ešte rodičia informovaní.

Prítomní ďalej diskutovali o pomoci škôlke zo strany rodičov: rodičia môžu priniesť do škôlky papiere na kreslenie, zvyšné gombíky, vlnu a i. materiál, drobné hračky z Kinder vajec aj kvalitné knižky. Plyšové hračky sa do škôlky neodporúča nosiť. Vhodné je priniesť aj vlhčený toaletný papier a vlhčené utierky či hygienické vyťahovacie vreckovky. Odovzdať ich treba pani učiteľke.

P. učiteľka Krajčírová rodičov upozornila, aby v prípade, že ich dieťa má alergiu na mydlo, ktoré sa v škôlke používa, priniesli o tom lekárske potvrdenie. V takomto prípade si dieťa môže priniesť vlastné mydlo, inak nie.

P. riaditeľka upozornila na šírenie koronavírusu v škôlkach a požiadala rodičov, aby deťom pribalili do ruksaku dve rúška.

**Príloha:** prezenčná listina

Zapísala: Overila:

Marta Špániová Gabriela Strýčková

V Bratislave, 14.9.2022